b'\n_START_ARTICLE_\nStanko Poni\xc5\xbe\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini Jerneja in gospodinje Jo\xc5\xbeefe Poni\xc5\xbe rojene Premrl. Kot velik rodoljub je deloval na kulturnem in politi\xc4\x8dnem podro\xc4\x8dju. V Gorici je bil povezan z Zorkom Jelin\xc4\x8di\xc4\x8dem in drugimi tigrovci ter od tam v zabojih za svojo trgovino z drugim blagom prejemal \xc5\xa1olska \xc4\x8ditanke Prvi koraki in drugo prepovedano literaturo in prepovedan ilegalen material, ki so ga potem delili po vaseh v gornji Vipavski dolini. Ko tako ni \xc5\xa1lo ve\xc4\x8d, ker je bil ta tajni kanal odkrit, so oglarji iz Gorice organizirali nov kanal. V vre\xc4\x8dah za oglje so tovorili knjige v Vipavo, ko so z vozovi hodili na Nanosa po oglje. Poni\xc5\xbe je bil leta 1926 med pobudniki ter s pesnikom Dragom Bajcem, uradnikom Ivom Mo\xc5\xbeetom iz Vipave, Zvonimirjem Lasi\xc4\x8dem z Go\xc4\x8d, Francem \xc5\xbdgurom iz Podrage in soustanovitelj nogometnega kluba Nanos. NK Nanos je gostoval v ve\xc4\x8d krajih gori\xc5\xa1ke pokrajine ter v Trstu in Postojni ter bil trn v peti vipavskim fa\xc5\xa1istom, ki so od poveljnika garnizije v Vipavi zahtevali, da nogometa\xc5\xa1em prepove uporabo garnizijskega igri\xc5\xa1\xc4\x8da, kar pa je ta zavrnil. _NEWLINE_Poni\xc5\xbe je bil z Bajcem in Mo\xc5\xbeetom \xc4\x8dlan zelo aktivne celice TIGR v, ki je v Vipavi, Podnanosu , Podragi, Lo\xc5\xbeah, Man\xc4\x8dah, Slapu in drugih vaseh vodila protifa\xc5\xa1isti\xc4\x8dno dejavnost in jim dostavljala literaturo in drug material. Poni\xc5\xbe je prepovedan material dobival od oboro\xc5\xbeenih trojk iz Gorice in trojke Tone \xc4\x8cerna\xc4\x8d, Josip Kukec in Danilo Zelen, ki je prihajala iz Jugoslavije. Pri tem delu mu je bil v veliko pomo\xc4\x8d tudi Miro Princes. Oboro\xc5\xbeene trojke sta oskrbovala z vsem potrebnim, predvsem pa s hrano, ki so jo Poni\xc5\xbe, Princes in drugi tigrovci nosili iz Vipave v skrivali\xc5\xa1\xc4\x8da tja kjer so se pa\xc4\x8d skrivali. Poni\xc5\xbe je bil med prvimi v Vipavi, ki so \xc5\xbee septembra 1941 pri\xc4\x8deli sodelovati z Osvobodilno fronto, ter dal decembra izjavo, da je vsa gornje Vipavska dolina organizirana v narodnoosvobodilni borbi. Za partizane je zbiral denar, \xc5\xbeivila in drug material. Na njegovo pobudo so trgovine po vaseh s katerimi je bil v gospodarskih odnosih pav tako oddajale znatne koli\xc4\x8dine \xc5\xbeivil._NEWLINE_Poni\xc5\xbea je fa\xc5\xa1isti\xc4\x8dna policija prvi\xc4\x8d aretirala junija 1930 in ga po treh mesecih preiskovalnega zapora zaradi pomanjkanja dokazov izpustila. Tudi v \xc4\x8dasu narodnoosvobodilne borbe je bil ve\xc4\x8dkrat aretira ter prav tako zaradi pomanjkanja dokazov izpu\xc5\xa1\xc4\x8den. Spomladi 1943 pa je bil aretiran skupaj z \xc5\xbeeno Bo\xc5\xbeo, ki je bila prav tako sodelavka TIGR-a in OF. Oba sta bila zaprta v tr\xc5\xbea\xc5\xa1kih zaporih in po dalj\xc5\xa1em mu\xc4\x8denju, posebno je trpela \xc5\xbeena, kateri so obraz polivali z amonijakom, obsojena na internacijo. Njega so internirali na Sicilijo, njo pa v Frosinone. \xc5\xbdena se je po italijanski kapitulaciji vrnila domov in skrbela za otroka, ki sta bila v \xc4\x8dasu njune internacije pri sorodnikih, on pa se je v Gravini pridru\xc5\xbeil 3. prekomorski brigadi, pri\xc5\xa1el z njo na Vis ter nato nadaljeval boj pri partizanih na Dolenjskem. Po vojni se je vrnil domov v Vipavo zelo slabega zdravja. Umrl je zadet od kapi.'